હોસ્પિટલ નજીક વિસ્તારમાં મોટી સંખ્યામાં વાહનોનું પાર્કિંગ બંને તરફના રોડ ઉપર થાય છે. જાણે કે રસ્તો પાર્કિંગ પ્લોટ હોય એમ દરરોજ સ્થિતિ રહે છે. રસ્તા ઉપર ઘણાં વાહનોના પાર્કિંગને કારણે ટ્રાફિકની સમસ્યા પણ સર્જાય છે. સમસ્યા માત્ર સાંઢકૂવાથી ફૂવારા વિસ્તાર વચ્ચે નથી પરંતુ દુધિયા તળાવ વિસ્તારમાં પણ છે. પાલિકાએ ટાટા હોલ નજીક ડાન્સિંગ ફુવારાને અડીને બનાવેલા પાર્કિંગ પ્લોટમાં લકઝરી બસ યા કારો તો પાર્ક થાય છે પરંતુ દ્વિચક્રી વાહનો ખાસ પાર્ક થતા નથી. બીજી તરફ નજીકના દુધિયા તળાવ શોપિંગ સેન્ટર વિસ્તારમાં મોટી સંખ્યામાં વાહનો રોડ ઉપર યા ફૂટપાથ ઉપર પાર્ક થાય છે. પાર્કિંગપ્લોટ ખાલી અને રસ્તા પાર્કિંગ પ્લોટ બન્યાની સ્થિતિ ઘણાં સમયથી હોવા છતાં તંત્ર દ્વારા કોઈ નક્કર પગલા લેવાયા નથી યા લોકો પણ પાર્કિંગ પ્લોટમાં વાહનોનું પાર્કિંગ કરતા નથી.